**KARÁDI ÉVA**

**A kultúra erőműve**

Karádi Éva egészen rendkívüli tehetséggel támogatja és alakítja az irodalom és a kultúra életét. Sötét időkben is képes ablakot, ajtót nyitni, számára fontos, sőt szent a kintről beáradó fény, kerüli a reménytelen csatározásokat, saját maga és munkatársai számára egyenesen megtiltja a Magyarországon egyébként olyannyira kedvelt alámerülést a túlérzékenységben és önsajnálatban, hiszen a siránkozás felemészti az energiát, amit ő és mi magunk is oly égetően jobbra fordíthatunk. Összefüggéseket átlátó stratégatekintetével ragyogó hadvezér lehetne, ám hadviselés nála szóba sem jöhet, a háborút megveti. Hatalma mégis van, ő maga hatalom, így aztán olykor félik őt azok, akiknek nincs szemük erényei csodálatos együttes játékára, amit összművészeti alkotásként erős jellemnek nevezünk. Minden megvan benne: északfok, titok, idegenség, lidérces, messze fény.

Szorongó, túlérzékeny helyeken olykor tartanak tőle, mert sokan nem értik, hogy makacs harcát mindig az Ügyért vívja, sohasem önmagáért. Az Ügy érdekében azonban félelmet nem ismer, a falakon is áthatol, ha kell.

Saját dolgaiban szerény és aszkéta, akár egy őskeresztény, fegyelmezett, akár egy partizán, aki igaz ügyért harcol, akár egy szigorú apáca, aki biztos abban, hogy Isten is úgy akarja, akár egy hősanya, ha gyermekeit kell megvédeni.

Ha hiú, talpnyaló, kétszínű emberrel találkozik, akkor nincs kozmetikázás, akkor megmondja a magáét, megmutatja bátor arcát. Óvatos szerénységet és feltétel nélküli bátorságot ritkán elegyített a Teremtés ilyen vakmerően, mint Karádi Éva esetében. Számomra állandó átmenet ő az anya, a nővér, a tanár, a barátnő és a szövetséges között, igen ritkán még lányomnak, tanítványomnak is érzem. Mert jó tanár ő, aki tudja: csak a tanulás tartja frissen a tanítást.

Ő a „legbehálózottabb“ ember, akit ismerek. Ha valaki elérhetőségére van szükségem, megszerzi. S ami szép ebben: nem gubancolódik bele a saját hálójába. Mint a szenvedélyes halász, folyton újraszövi, újraköti, a háló egyre finomabb és egyre nagyobb. A halak sem pusztulnak bele: hálóját folyton új vizekbe veti ki, ott új kolóniát alapítanak, nőnek és sokasodnak. Kultúra gyarapodik így. Éva kulturális tevékenysége egyszeri és csodálatos. Ha a természetvédelem kulturális aktivistákra is kiterjedne, akkor őt elsőként kellene megóvni. De Évának nincs védelemre szüksége. Megvédi ő saját magát és minket is.

A modern poétikai öttusát, amely sajnos még nem szerepel az olimpiai versenyek között, Éva biztosan megnyerné:

1. Éva a filozófia felől érkezik, a felvilágosodás elkötelezettje. Lehet, hogy Lukács György nézetei ritkán voltak helyesek, de tanítványainak átadta a gondolkodás örömét. Iskolájának óvoda-előkészítőjében ezt az örömet Éva is megízlelte.
2. Szereti a költőket és az írókat, a határátlépőket és a poétákat. Amit tesz, azt értük teszi, s ez nála igencsak sok.
3. Szenvedélyes szerkesztő. A magyar Lettre-füzetek százai tanúskodnak erről, a Három Holló folyóirat frissen megjelent Esterházy-kötete a bizonyíték: a szerkesztést nem lehet elfelejteni.
4. Éva szereti a találkozásokat, mindenekelőtt az idegenek találkozását. Nincs az az utazási iroda, mely ne virágozna fel, ha szabad kezet kapna benne.
5. Mindezeken kívül szuverén játékmester, meglátja az emberek különleges tehetségét, békén hagyja azt, aki békében akar lenni, és biztatja-noszogatja, ha valaki túlságosan elkényelmesedne. Futballban is, nyílt tengeren is ő az, akit a sors kapitánynak teremtett.

Az olimpiai győzelem még várat magára, a Szépírók Kéri piroska díja már megvan. Kezdetnek jó.

Wilhelm Droste